LIETUVOS RESPUBLIKOS FINANSŲ MINISTRO

ĮSAKYMAS

DĖL EUROPOS SĄJUNGOS STRUKTŪRINĖS PARAMOS KOMPIUTERINĖS INFORMACINĖS VALDYMO IR PRIEŽIŪROS SISTEMOS NAUDOJIMO TAISYKLIŲ (2007–2013 METŲ LAIKOTARPIUI) PATVIRTINIMO

2008 m. spalio 16 d. Nr. 1K-324

Vilnius

Vadovaudamasis Lietuvos Respublikos Vyriausybės 2007 m. gruodžio 19 d. nutarimo Nr. 1443 „Dėl projektų administravimo ir finansavimo taisyklių patvirtinimo“ (Žin., 2008, Nr. 4-132) 2.1.3.1 punktu,

tvirtinu Europos Sąjungos struktūrinės paramos kompiuterinės informacinės valdymo ir priežiūros sistemos naudojimo taisykles (2007–2013 metų laikotarpiui) (pridedama).

FINANSŲ MINISTRAS	RIMANTAS ŠADŽIUS

PATVIRTINTA

Lietuvos Respublikos finansų ministro

2008 m. spalio 16 d.

įsakymu Nr. 1K-324

EUROPOS SĄJUNGOS STRUKTŪRINĖS PARAMOS KOMPIUTERINĖS INFORMACINĖS VALDYMO IR PRIEŽIŪROS SISTEMOS NAUDOJIMO TAISYKLĖS (2007–2013 METŲ LAIKOTARPIUI)

I. BENDROSIOS NUOSTATOS

1. Europos Sąjungos struktūrinės paramos kompiuterinės informacinės valdymo ir priežiūros sistemos naudojimo taisyklės (2007–2013 metų laikotarpiui) (toliau – taisyklės) nustato naudojimosi Europos Sąjungos (toliau – ES) struktūrinės paramos kompiuterinės informacinės valdymo ir priežiūros sistemos 2007–2013 metų ES struktūrinės paramos posistemiu (toliau – SFMIS2007) tvarką, kuria turi vadovautis koordinuojančiosios, vadovaujančiosios institucijos, ministerijos ir (ar) kitos valstybės institucijos, kurioms Atsakomybės ir funkcijų paskirstymo tarp institucijų, įgyvendinant Lietuvos 2007–2013 metų Europos Sąjungos struktūrinės paramos panaudojimo strategiją ir veiksmų programas, taisyklėse, patvirtintose Lietuvos Respublikos Vyriausybės 2007 m. spalio 17 d. nutarimu Nr. 1139 (Žin., 2007, Nr. 114-4637) (toliau – Atsakomybės ir funkcijų paskirstymo tarp institucijų taisyklės), pagal kompetenciją priskirta atsakomybė už bendrai finansuojamus iš ES fondų lėšų ūkio sektorius, veiksmų programų prioritetų ir jų įgyvendinimo priemonių planavimą ir įgyvendinimą (toliau – ministerija ir (ar) kita valstybės institucija), įgyvendinančiosios, tvirtinančiosios, mokėjimus atliekančiosios bei audito institucijų tarnautojai (darbuotojai) ir projektų vykdytojai, atlikdami 2007–2013 metų ES struktūrinės paramos planavimo, administravimo ir lėšų išmokėjimo bei deklaravimo funkcijas ir įgyvendindami projektus pagal Žmogiškųjų išteklių plėtros veiksmų programą, patvirtintą Europos Komisijos 2007 m. rugsėjo 24 d. sprendimu Nr. K(2007)4475, Ekonomikos augimo veiksmų programą, patvirtintą Europos Komisijos 2007 m. liepos 30 d. sprendimu Nr. K(2007)3740, Sanglaudos skatinimo veiksmų programą, patvirtintą Europos Komisijos 2007 m. liepos 30 d. sprendimu Nr. K(2007)3738, Techninės paramos veiksmų programą, patvirtintą Europos Komisijos 2007 m. gruodžio 18 d. sprendimu K(2007)6717 (toliau kartu – veiksmų programos), bendrai finansuojamus iš ES fondų lėšų (toliau – projektai).

2. Šiose taisyklėse vartojamos sąvokos atitinka 2006 m. liepos 11 d. Tarybos reglamente (EB) Nr. 1083/2006, nustatančiame bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo bei panaikinančiame Reglamentą (EB) Nr. 1260/1999 (OL 2006 L 210, p. 25) (toliau – Reglamentas Nr. 1083/2006), 2006 m. gruodžio 8 d. Komisijos reglamente (EB) Nr. 1828/2006, nustatančiame Tarybos reglamento (EB) Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo, ir Europos Parlamento bei Tarybos reglamento (EB) Nr. 1080/2006 dėl Europos regioninės plėtros fondo įgyvendinimo taisykles (OL 2006 L 371, p. 1) (toliau – Reglamentas Nr. 1828/2006), Atsakomybės ir funkcijų paskirstymo tarp institucijų taisyklėse ir Projektų administravimo ir finansavimo taisyklėse, patvirtintose Lietuvos Respublikos Vyriausybės 2007 m. gruodžio 19 d. nutarimu Nr. 1443 (Žin., 2008, Nr. 4-132), ir Europos Sąjungos struktūrinės paramos kompiuterinės informacinės valdymo ir priežiūros sistemos nuostatuose, patvirtintuose Lietuvos Respublikos finansų ministro 2006 m. liepos 20 d. įsakymu Nr. 1K-263 (Žin., 2008, Nr. 99-3831) (toliau – SFMIS nuostatai), vartojamas sąvokas.

3. 2007–2013 m. ES struktūrinės paramos administravimo veiklas ir principus, kurių turi būti laikomasi naudojant SFMIS2007, reglamentuoja šių taisyklių 2 punkte nurodyti teisės aktai, taip pat Lietuvos Respublikos finansų ministro 2008 m. vasario 20 d. įsakymas Nr. 1K-066 „Dėl projektų administravimo ir finansavimo taisyklių įgyvendinimo“ (Žin., 2008, Nr. 23-861).

4. SFMIS2007 duomenų tvarkymą reglamentuojantys teisės aktai nurodomi SFMIS nuostatuose.

II. SFMIS2007 KŪRIMAS, PLĖTRA, NAUDOTOJŲ INFORMAVIMAS IR MOKYMAS

5. Lietuvos Respublikos finansų ministerija (toliau – Finansų ministerija) SFMIS2007 plėtros įgyvendinimui organizuoti ir poreikiams svarstyti sudaro SFMIS2007 plėtros darbo grupę. Atsižvelgiant į plėtros etapo tikslus, į SFMIS2007 plėtros darbo grupę įtraukiami susijusių Finansų ministerijos administracijos padalinių, institucijų ir įstaigų atstovai, kurie atstovauja jų poreikiams.

6. Kiekviena šių taisyklių 1 punkte nurodyta institucija turi paskirti už SFMIS2007 atsakingus asmenis, kurie moko ir konsultuoja kitus institucijos SFMIS2007 naudotojus ir teikia SFMIS2007 plėtros darbo grupei institucijos dėl SFMIS2007 plėtojimo poreikius. Informaciją apie paskirtus ar pasikeitusius atsakingus asmenis institucija raštu turi pateikti Finansų ministerijai.

7. Kiekviena šių taisyklių 1 punkte nurodyta institucija turi paskirti atsakingus asmenis, kurie teikia pastabas ir pasiūlymus dėl SFMIS2007 veikimo per internetinį klaidų ir pasiūlymų registrą, kurio interneto svetainės adresas yra http://10.246.1.19/mantis (toliau – registras Mantis). Registro Mantis naudojimosi instrukcijos pateikiamos interneto svetainėje www.finmin.lt/sfmis.

8. Finansų ministerija organizuoja šių taisyklių 1 punkte nurodytų institucijų atsakingų asmenų mokymus ne vėliau kaip per 30 kalendorinių dienų nuo naujos SFMIS2007 funkcijos sukūrimo ar esminio pakeitimo. Mokymai gali būti neorganizuojami, jei sukuriamos paprastos funkcijos ir jų naudojimas nereikalauja atskiro mokymo. Mokymai vykdomi „mokymai mokytojams“ principu, pagal kurį mokymuose dalyvaujantys 1 punkte nurodytų institucijų atstovai turi užtikrinti kitų savo institucijos SFMIS2007 naudotojų apmokymą.

III. SFMIS2007 IR SFMIS2007 NAUDOTOJŲ TEISIŲ ADMINISTRAVIMAS

9. Už SFMIS2007 naudotojų teisių administravimą institucijose atsakingi institucijų SFMIS2007 administratoriai. Kiekviena šių taisyklių 1 punkte nurodyta institucija turi informuoti Finansų ministeriją apie paskirtus institucijų SFMIS2007 administratorius ar jų pakeitimą SFMIS nuostatuose nustatyta tvarka.

10. Kiekviena šių taisyklių 1 punkte nurodyta institucija turi sudaryti sąlygas visiems tarnautojams (darbuotojams), įgyvendinantiems Lietuvos 2007–2013 metų Europos Sąjungos struktūrinės paramos panaudojimo strategiją ir veiksmų programas, dirbti su SFMIS2007.

11. Šių taisyklių 1 punkte nurodytų institucijų galimų atlikti veiksmų SFMIS2007 teisės nustatytos šių taisyklių priede. SFMIS2007 naudojimo teises šių taisyklių 1 punkte nurodytų institucijų tarnautojams (darbuotojams) suteikia institucijų SFMIS2007 administratoriai pagal tarnautojų (darbuotojų) atliekamas funkcijas institucijoje ir SFMIS nuostatuose nustatyta tvarka.

12. Sukūrus naują SFMIS2007 funkciją šių taisyklių 1 punkte nurodytos institucijos per 15 darbo dienų turi įvertinti savo SFMIS2007 naudotojų teises ir, prireikus, naudotojams suteikti sukurtas naujas teises.

13. Kiekviena šių taisyklių 1 punkte nurodyta institucija turi užtikrinti, kad SFMIS2007 naudotojui nustojus vykdyti su 2007–2013 m. ES struktūrinės paramos administravimu susijusias funkcijas institucijoje būtų panaikintos jam suteiktos SFMIS2007 naudotojo teisės ne vėliau kaip per 5 darbo dienas, kai SFMIS2007 naudotojas nustoja vykdyti minėtas funkcijas.

14. Visi veiksmai SFMIS2007 turi būti atliekami vadovaujantis atitinkamų funkcijų SFMIS2007 naudotojų instrukcijomis, kurios pateikiamos interneto svetainėje www.finmin.lt/sfmis.

IV. SFMIS2007 KLASIFIKATORIŲ TVARKYMAS

15. Už SFMIS2007 klasifikatorių tvarkymą atsakinga Finansų ministerija.

16. Patvirtinus konkrečios veiksmų programos priedą, jo pakeitimus, paskelbus kvietimus teikti paraiškas dėl projektų finansavimo (toliau – paraiška), patvirtinus valstybės ar regionų projektų sąrašus, ne vėliau kaip per 5 darbo dienas nuo informacijos apie jų patvirtinimą gavimo dienos Finansų ministerija papildo atitinkamus SFMIS2007 klasifikatorius.

17. Šių taisyklių 1 punkte nurodytos institucijos, atsakingos už ES struktūrinės paramos planavimą ir administravimą, naudodamosi registru Mantis arba, jei nėra tokios galimybės, raštu turi teikti Finansų ministerijai informaciją, kurios reikia SFMIS2007 klasifikatoriams sudaryti, papildyti ar koreguoti.

18. Nustatę neatitikimų SFMIS2007 klasifikatoriuose institucijų atsakingi asmenys klaidas turi registruoti naudodamiesi registru Mantis arba, jei nėra tokios galimybės, raštu informuoti Finansų ministeriją.

19. Įgyvendinančioji institucija, atsakinga už kvietimų teikti paraiškas paskelbimą arba, jei planuojami valstybės ar regionų projektai, už pasiūlymų pateikti paraiškas konkretiems pareiškėjams išsiuntimą:

19.1. paskelbus kvietimą teikti paraiškas ne vėliau kaip per 5 darbo dienas apie paskelbtą kvietimą teikti paraiškas ir jam suteiktą kvietimo teikti paraiškas numerį per registrą Mantis arba, jei nėra tokios galimybės, raštu informuoja Finansų ministeriją. Kvietimo teikti paraiškas numeris suteikiamas vadovaujantis Paraiškų dėl projektų finansavimo registravimo numerių ir kodų suteikimo taisyklėse, patvirtintose Lietuvos Respublikos finansų ministro 2008 m. vasario 20 d. įsakymu Nr. 1K-066 (toliau – Numerių ir kodų suteikimo taisyklės), nustatyta tvarka;

19.2. jei planuojami valstybės ir (arba) regionų projektai, išsiuntus pasiūlymą teikti paraiškas pirmajam valstybės ar regionų projektų sąraše nurodytam pareiškėjui, per 5 darbo dienas nuo išsiuntimo turi informuoti Finansų ministeriją apie patvirtintą valstybės ar regionų projektų sąrašą ir pagal Numerių ir kodų suteikimo taisykles jam suteikti sąrašo numerį (sąrašo numeriu laikomas dviženklis skaičius, pridedamas prie priemonės kodo), jei jo nesuteikė ministerija ir (arba) kita valstybės institucija. Informacija Finansų ministerijai turi būti pateikiama per registrą Mantis arba, jei nėra tokios galimybės, raštu.

20. Vadovaujantis Numerių ir kodų suteikimo taisyklėmis suteiktas kvietimo teikti paraiškas arba valstybės ar regionų projektų sąrašo numeris turi būti nurodomas skelbiamame kvietime teikti paraiškas arba siunčiamame pasiūlyme pateikti paraišką valstybės ar regiono projekto pareiškėjui. SFMIS2007 užregistruotas numeris turi sutapti su kvietimo teikti paraiškas arba valstybės ar regionų projektų sąrašo numeriu, kuris nurodomas skelbiamame kvietime teikti paraiškas arba siunčiamame pasiūlyme pateikti paraišką valstybės ar regiono projekto pareiškėjui.

V. PARAIŠKŲ ADMINISTRAVIMAS SFMIS2007

21. Paraiškos dėl projekto finansavimo bendrosios (A) dalies forma (toliau – paraiškos A dalis) ir jos pildymo instrukcija patvirtinta Lietuvos Respublikos finansų ministro 2008 m. vasario 20 d. įsakymu Nr. 1K-066.

22. Galimybė peržiūrėti SFMIS2007 paraiškų duomenis ir susijusią informaciją ribojama pagal Atsakomybės ir funkcijų paskirstymo tarp institucijų taisyklėse institucijoms priskirtą atsakomybę ir funkcijas. Ministerijų ir (arba) kitų valstybės institucijų bei įgyvendinančiųjų institucijų tarnautojai (darbuotojai) SFMIS2007 gali tvarkyti tik atitinkamų veiksmų programų prioritetų įgyvendinimo priemonių paraiškų duomenis.

23. Ministerijų ir (ar) kitų valstybės institucijų bei įgyvendinančiųjų institucijų tarnautojai (darbuotojai) SFMIS2007 dalyje „Kiti projektai“ gali matyti visų projektų paraiškų duomenis:

23.1. ES struktūrinių fondų paramos 2004–2006 metams projektų, kurie susiję su konkrečios paraiškos pareiškėju ar projekto vykdytoju, duomenis:

23.1.1. projekto kodą;

23.1.2. projekto pavadinimą;

23.1.3. projekto vykdytojo kodą;

23.1.4. projekto vykdytojo pavadinimą;

23.1.5. paraiškos gavimo datą;

23.1.6. projekto būseną;

23.1.7. projekto paramos sumą litais;

23.1.8. požymį, ar yra projekto partneris;

23.2. ES struktūrinių fondų paramos 2007–2013 metams projektų, kurie susiję su konkrečios paraiškos pareiškėju ar projekto vykdytoju, duomenis:

23.2.1. projekto kodą;

23.2.2. projekto pavadinimą;

23.2.3. projekto vykdytojo kodą;

23.2.4. projekto vykdytojo pavadinimą;

23.2.5. paraiškos gavimo datą;

23.2.6. projekto etapą;

23.2.7. projekto būseną;

23.2.8. paramos sumą litais;

23.2.9. požymį, ar yra projekto partneris.

VI. PARAIŠKOS REGISTRAVIMAS

24. Įgyvendinančiajai institucijai gavus paraišką, atsakingas įgyvendinančiosios institucijos tarnautojas (darbuotojas) ne vėliau kaip per 5 darbo dienas nuo paraiškos gavimo dienos įkelia į SFMIS2007 elektroninę užpildytos paraiškos formos kompiuterinėje laikmenoje versiją arba, jei nėra tokios galimybės, įveda į SFMIS2007 paraiškos A dalies duomenis, reikalingus paraiškai užregistruoti, nurodytus šių taisyklių 25 punkte.

25. Paraiškai užregistruoti turi būti išsaugomi SFMIS2007 pagrindiniai paraiškos duomenys:

25.1. veiksmų programa;

25.2. veiksmų programos prioritetas;

25.3. veiksmų programos uždavinys;

25.4. veiksmų programos prioriteto įgyvendinimo priemonė;

25.5. kvietimo teikti paraiškas arba patvirtinto valstybės arba regionų projektų sąrašo numeris;

25.6. paraiškoje nurodytas projekto pavadinimas;

25.7. pareiškėjo rekvizitai (pareiškėjo pavadinimas ir kodas);

25.8. įgyvendinančiosios institucijos paraiškos registravimo lape turi būti nurodyti šie duomenys:

25.8.1. įgyvendinančiosios institucijos pavadinimas;

25.8.2. įgyvendinančiosios institucijos administracijos padalinys, kuriam buvo pateikta paraiška (jei yra);

25.8.3. paraiškos gavimo data;

25.8.4. kodas pagal prioritetinę sritį (pagal priemonės ir paraiškos pobūdį priskiria įgyvendinančioji institucija vadovaudamasi Reglamento Nr. 1828/2006 II priedo 1 lentelėje pateikiamu klasifikatoriumi);

25.8.5. finansavimo formos kodas (pagal priemonės ir paraiškos pobūdį priskiria įgyvendinančioji institucija vadovaudamasi Reglamento Nr. 1828/2006 II priedo 2 lentelėje pateikiamu klasifikatoriumi);

25.8.6. ekonominės veiklos kodas (pagal priemonės ir paraiškos pobūdį priskiria įgyvendinančioji institucija vadovaudamasi Reglamento Nr. 1828/2006 II priedo 4 lentelėje pateikiamu klasifikatoriumi).

26. Pirmą kartą išsaugojus šių taisyklių 25 punkte nurodytus duomenis:

26.1. SFMIS2007 paraiškai automatiškai suteikiamas unikalus kodas pagal Numerių ir kodų suteikimo taisyklių nuostatas;

26.2. SFMIS2007 projekto būsena automatiškai tampa „Pateikta paraiška“, projekto etapas – „Paraiškos vertinimas“.

27. Į ES struktūrinės paramos interneto svetainę www.esparama.lt automatiškai siunčiami šie SFMIS2007 užregistruotų paraiškų duomenys: pareiškėjo pavadinimas, projekto pavadinimas, trumpas projekto aprašymas, paraiškos unikalus kodas, prašoma lėšų suma, projekto įgyvendinimo apskritis ir savivaldybė. Šie duomenys į SFMIS2007 turi būti įvedami ne vėliau kaip per 10 darbo dienų nuo paraiškų pateikimo termino pabaigos, jei rengiamas projektų konkursas, ir ne vėliau kaip per 10 darbo dienų nuo paraiškos gavimo dienos, jei planuojami valstybės ir regionų projektai. Duomenys apie pateiktas paraiškas skelbiami interneto svetainėje www.esparama.lt: jei rengiami projektų konkursai – kitą dieną po paraiškų pateikimo termino pabaigos; valstybės ir regionų projektų planavimo atveju – kitą dieną po paraiškos užregistravimo SFMIS2007 dienos.

VII. PARAIŠKOS DUOMENŲ ĮVEDIMAS, TIKRINIMAS IR REDAGAVIMAS

28. Iki paraiškos A dalies patvirtinimo atsakingas įgyvendinančiosios institucijos tarnautojas (darbuotojas) turi patikrinti:

28.1. ar SFMIS2007 esantys paraiškos A dalies duomenys atitinka paraiškos A dalies popierinį variantą;

28.2. ar pareiškėjas ir partneriai yra užregistruoti Mokesčių mokėtojų registre ir jų duomenys SFMIS2007 yra teisingi;

28.3. ar užpildyti visi paraiškos A dalies privalomi laukai;

28.4. ar nėra kitų kritinių klaidų, dėl kurių paraiškos dėl projekto finansavimo A dalies duomenys SFMIS2007 negali būti patvirtinti. Kritines klaidas tikrinimo arba registravimo metu automatiškai pateikia SFMIS2007 pagal Paraiškos dėl projekto finansavimo bendrosios (A) dalies formos pildymo instrukcijoje nurodytus reikalavimus.

29. Įgyvendinančioji institucija negali patvirtinti paraiškos, jei pagal šių taisyklių 28 punkto reikalavimus yra nustatoma neatitikimų.

30. Atsakingas įgyvendinančiosios institucijos tarnautojas (darbuotojas) iki paraiškos patvirtinimo į SFMIS2007 turi įkelti arba, jei nėra tokios galimybės, įvesti visus paraiškos A dalies duomenis. Kiti kartu su paraiškos A dalimi pateikti dokumentai gali būti įkeliami į SFMIS2007 skenuoti arba jų elektroninės versijos.

31. Į SFMIS2007 turi būti įkeliama skenuota paraiškos specialioji B dalis be priedų (jei paraiškoje nėra specialiosios B dalies, turi būti įkeliamas skenuotas priedų sąrašas), didelės apimties projektų atveju įkeliama skenuota paraiška, kurios forma nustatyta Reglamento Nr. 1828/2006 XXI ir XXII prieduose. Kiti dokumentai gali būti įkeliami į SFMIS2007 institucijų teisės aktuose nustatyta tvarka.

32. Patvirtindama paraiškos A dalį įgyvendinančioji institucija patvirtina, kad oficialiai pareiškėjo pateikti duomenys atitinka SFMIS2007 užregistruotus duomenis ir kitus šių taisyklių 28 punkte nustatytus reikalavimus. Patvirtinus paraiškos A dalį projekto būsena SFMIS2007 tampa „Patvirtinta paraiška“, projekto etapas – „Paraiškos vertinimas“.

33. Nustačius, kad SFMIS2007 paraiška užregistruota klaidingai, ji turi būti anuliuojama, t. y. projektui suteikiama SFMIS2007 būsena „Anuliuota paraiška“, projekto etapas – „Nesudaryta sutartis“. Anuliuojant paraišką turi būti nurodoma jos anuliavimo priežastis.

34. Patvirtintos paraiškos A dalies duomenis galima keisti vertinant paraišką, gavus patikslintą informaciją iš pareiškėjo dėl vertinant paraišką išaiškėjusių klaidų ir netikslumų atitaisymo. SFMIS2007 turi būti ta informacija apie paraišką, pagal kurią yra atliekamas projekto vertinimas, bet neatnaujinama pagal vertinimo rezultatus. Patikslinti paraiškos A dalies duomenis galima panaikinus anksčiau suvestus paraiškos A dalies duomenis ir įkeliant visą elektroninę paraiškos A dalies formą arba koreguojant konkrečius duomenis.

35. Patikslinta paraiškos A dalis turi būti pakartotinai patvirtinama SFMIS2007. Tvirtinant turi būti nurodomas duomenų tikslinimo pagrindas, taip pat įkeliami skenuoti dokumentai arba jų elektroninės versijos, pagrindžiančios atliktus pakeitimus. Koreguojant, grąžinama projekto būsena „Pateikta paraiška“, etapas – „Paraiškos vertinimas“, pakartotinai patvirtinus paraiškos A dalį projekto būsena tampa „Patvirtinta paraiška“, projekto etapas – „Paraiškos vertinimas“.

36. Priėmusi sprendimą dėl projekto finansavimo (nefinansavimo), įgyvendinančioji institucija kaip galima greičiau, bet ne vėliau kaip per 15 darbo dienų, atitinkamai turi pakeisti projekto būseną SFMIS2007 į „Ruošiama sutartis“ arba „Atmesta“. Būsena „Ruošiama sutartis“ suteikiama tvirtinant teigiamą sprendimo dėl finansavimo rezultatą. Prieš pažymint projekto būseną „Ruošiama sutartis“ arba „Atmesta“ turi būti pateikiama nuoroda į sprendimo pagrindimo dokumentą ir įkeliamas skenuotas patikros lapas ar kitas sprendimo pagrindimo dokumentas. Būsena „Ruošiama sutartis“ gali būti pažymima tik projektų, kurių būsena „Patvirtinta paraiška“.

37. Jei pažymima projekto būsena „Atmesta“, turi būti nurodoma „Nuspręsta nefinansuoti“ arba „Atsiėmė paraišką“, projekto etapas tampa „Nesudaryta sutartis“. Būseną „Nuspręsta nefinansuoti“ įgyvendinančioji institucija nurodo, kai yra priimamas sprendimas neskirti finansavimo projektui įgyvendinti. „Atsiėmė paraišką“ nurodoma, kai pareiškėjo prašymu yra nutraukiamas projekto vertinimas, iki sprendimo dėl projekto finansavimo priėmimo.

38. Projekto, kurio būsena „Anuliuota paraiška“, „Atsiėmė paraišką“ arba „Nuspręsta nefinansuoti“, duomenų taisyti negalima.

39. SFMIS2007 atsakingam įgyvendinančiosios institucijos tarnautojui (darbuotojui) suklydus ir neteisingai pažymėjus projekto būseną „Anuliuota paraiška“ arba „Atsiėmė paraišką“, grąžinti ankstesnę būseną gali atsakingas Finansų ministerijos tarnautojas (darbuotojas). Poreikį grąžinti projekto ankstesnę būseną įgyvendinančioji institucija turi užregistruoti naudodamasi registru Mantis arba, jei nėra tokios galimybės, raštu informuoti Finansų ministeriją, taip pat turi nurodyti priežastis, dėl ko reikia grąžinti projekto ankstesnę būseną.

VIII. PARAIŠKOS VERTINIMO REZULTATŲ IR SPRENDIMO DĖL PROJEKTO FINANSAVIMO REGISTRAVIMAS

40. SFMIS2007 registruojami trijų paraiškos vertinimo etapų duomenys: administracinės atitikties vertinimo, projekto tinkamumo finansuoti vertinimo, projekto naudos ir kokybės vertinimo (taikoma tik rengiant projektų konkursą). SFMIS2007 taip pat registruojamas sprendimas dėl projekto finansavimo iš Lietuvos Respublikos valstybės biudžeto asignavimų valdytojų programų, kuriose numatytos ES fondų lėšos ir (ar) bendrojo finansavimo lėšos, skirtos veiksmų programų prioritetų įgyvendinimo priemonėms finansuoti (toliau – sprendimas dėl projekto finansavimo).

41. Paraiškos vertinimo rezultatai įvedami į SFMIS2007 esant projekto būsenai „Pateikta paraiška“ arba „Patvirtinta paraiška“, projekto etapas yra „Paraiškos vertinimas“.

42. Įgyvendinančiajai institucijai atlikus paraiškos administracinės atitikties vertinimą, atsakingas įgyvendinančiosios institucijos tarnautojas (darbuotojas) į SFMIS2007 įveda paraiškos administracinės atitikties vertinimo duomenis:

42.1. sprendimą dėl paraiškos administracinės atitikties;

42.2. paraiškos administracinės atitikties vertinimo išvadas (privaloma nurodyti, jeigu paraiška atmetama, ir įvesti paraiškos atmetimo priežastis).

43. Įvedus duomenis, gali būti sukuriama paraiškos administracinės atitikties vertinimo rezultatų suvestinė, kuri gali būti panaudota rengiant projektų tinkamumo finansuoti vertinimo ataskaitą pagal Projektų tinkamumo finansuoti vertinimo ataskaitos formą, patvirtintą Lietuvos Respublikos finansų ministro 2008 m. vasario 20 d. įsakymu Nr. 1K-066.

44. Atsakingas įgyvendinančiosios institucijos tarnautojas (darbuotojas) patvirtina paraiškos administracinės atitikties vertinimo rezultatus SFMIS2007 ne vėliau kaip per 5 darbo dienas nuo projektų tinkamumo finansuoti vertinimo ataskaitos pasirašymo dienos arba nuo atskiro sprendimo dėl paraiškos administracinės atitikties priėmimo dienos, jeigu toks priimamas. Patvirtinant duomenis į SFMIS2007 įvedama sprendimo dėl paraiškos administracinės atitikties priėmimo data.

45. Įgyvendinančiajai institucijai atlikus projekto tinkamumo finansuoti vertinimą, atsakingas įgyvendinančiosios institucijos tarnautojas (darbuotojas) į SFMIS2007 turi įvesti projekto tinkamumo finansuoti vertinimo duomenis:

45.1. projekto netinkamų finansuoti išlaidų sumą;

45.2. projekto tinkamumo finansuoti vertinimo metu nustatytą projektui galimo skirti finansavimo sumą;

45.3. projekto tinkamumo finansuoti vertinimo metu nustatytą projekto pareiškėjo ir partnerio (-ių) lėšų sumą;

45.4. projekto tinkamumo finansuoti vertinimo metu nustatytą projekto pajamų, mažinančių tinkamas deklaruoti išlaidas Europos Komisijai, sumą;

45.5. sprendimą dėl projekto tinkamumo finansuoti;

45.6. projekto tinkamumo finansuoti vertinimo išvadas (privaloma nurodyti, jeigu paraiška atmetama, ir įvesti pareiškėjo, projekto veiklų ir (ar) išlaidų netinkamumo finansuoti priežastis).

46. Projekto tinkamumo finansuoti vertinimo duomenys į SFMIS2007 gali būti įvedami neįvedus paraiškos administracinės atitikties vertinimo rezultatų.

47. Įvedus tinkamumo finansuoti vertinimo duomenis, gali būti sukuriama paraiškų tinkamumo finansuoti vertinimo rezultatų suvestinė, kuri gali būti panaudota rengiant projektų tinkamumo finansuoti vertinimo ataskaitą.

48. Atsakingas įgyvendinančiosios institucijos tarnautojas (darbuotojas) turi patvirtinti projekto tinkamumo finansuoti vertinimo rezultatus SFMIS2007 ne vėliau kaip per 5 darbo dienas nuo projekto tinkamumo finansuoti vertinimo ataskaitos pasirašymo dienos arba nuo atskiro sprendimo dėl projekto tinkamumo finansuoti priėmimo dienos, jeigu toks priimamas. Tvirtinant duomenis į SFMIS2007 turi būti įvedama sprendimo dėl projekto tinkamumo finansuoti priėmimo data. Prieš tvirtinant projekto tinkamumo finansuoti vertinimo rezultatus SFMIS2007 turi būti patvirtinti paraiškos administracinės atitikties vertinimo rezultatai.

49. Jeigu projektas pripažįstamas netinkamu finansuoti, šių taisyklių 45.1–45.4 punktuose nurodyti duomenys neįvedami.

50. Ministerijai ir (ar) kitai valstybės institucijai arba jų pavedimu įgyvendinančiajai institucijai (toliau kartu – institucija, atlikusi projekto naudos ir kokybės vertinimą), atlikus projekto naudos ir kokybės vertinimą, atsakingas jos tarnautojas (darbuotojas) į SFMIS2007 turi įvesti projekto naudos ir kokybės vertinimo duomenis:

50.1. projektui projekto naudos ir kokybės vertinimo metu skirtus balus pagal kiekvieną specialųjį prioritetinį atrankos kriterijų ir bendrą skirtų balų skaičių;

50.2. sprendimą dėl projekto naudos ir kokybės vertinimo;

50.3. projekto naudos ir kokybės vertinimo išvadas (privaloma nurodyti, jeigu projektas atmetamas, ir įvesti projekto atmetimo priežastis).

51. Prieš įvedant projekto naudos ir kokybės vertinimo rezultatus SFMIS2007 turi būti patvirtinti projekto tinkamumo finansuoti vertinimo rezultatai.

52. Įvedus duomenis, gali būti sukuriama projektų naudos ir kokybės vertinimo rezultatų suvestinė, kuri gali būti panaudota rengiant projektų, gautų konkurso būdu, naudos ir kokybės vertinimo ataskaitą pagal Projektų, gautų konkurso būdu, naudos ir kokybės vertinimo ataskaitos formą, patvirtintą Lietuvos Respublikos finansų ministro 2008 m. vasario 20 d. įsakymu Nr. 1K-066.

53. Atsakingas institucijos, atlikusios projekto naudos ir kokybės vertinimą, tarnautojas (darbuotojas) ne vėliau kaip per 5 darbo dienas nuo projektų, gautų konkurso būdu, naudos ir kokybės vertinimo ataskaitos pasirašymo dienos arba nuo atskiro sprendimo dėl projekto naudos ir kokybės vertinimo priėmimo dienos, jeigu toks priimamas, turi patvirtinti projekto naudos ir kokybės vertinimo rezultatus SFMIS2007. Patvirtinant duomenis į SFMIS2007 turi būti įvedama sprendimo dėl projekto naudos ir kokybės vertinimo priėmimo data.

54. Įgyvendinančiajai institucijai gavus sprendimą dėl projekto finansavimo, atsakingas įgyvendinančiosios institucijos tarnautojas (darbuotojas) ne vėliau kaip per 5 darbo dienas nuo sprendimo įgyvendinančiojoje institucijoje gavimo dienos į SFMIS2007 turi įvesti sprendimo dėl projekto finansavimo duomenis ir patvirtinti SFMIS2007 sprendimą dėl projekto finansavimo.

55. Į SFMIS2007 turi būti įvedami šie sprendimo dėl projekto finansavimo duomenys:

55.1. sprendime dėl projekto finansavimo nustatyta ES fondų lėšų suma;

55.2. sprendime dėl projekto finansavimo nustatyta bendrojo finansavimo lėšų, skiriamų iš Lietuvos Respublikos valstybės biudžeto, suma;

55.3. sprendime dėl projekto finansavimo nustatyta projekto pareiškėjo ir partnerio (-ių) lėšų suma;

55.4. sprendimas dėl projekto finansavimo;

55.5. sprendimo dėl projekto finansavimo išvados (privaloma nurodyti, jeigu projektui finansavimas neskiriamas, ir įvesti projekto atmetimo priežastis);

55.6. sprendimo dėl projekto finansavimo priėmimo data.

56. Jeigu projektui finansavimas neskiriamas, šių taisyklių 55.1–55.3 punktuose nurodyti duomenys neįvedami.

57. Sprendimo dėl projekto finansavimo duomenys gali būti įvedami, kai projekto būsena SFMIS2007 yra „Patvirtinta paraiška“ ir SFMIS2007 yra patvirtinti projekto tinkamumo finansuoti vertinimo rezultatai, jeigu paraiška pateikta valstybės ir (arba) regionų projektų planavimo būdu, arba projekto naudos ir kokybės vertinimo rezultatai, jeigu paraiška pateikta projektų konkurso būdu.

58. Patvirtindamas SFMIS2007 neigiamą sprendimą bet kuriame paraiškos vertinimo etape arba sprendimo dėl projekto finansavimo etape, atsakingas įgyvendinančiosios institucijos tarnautojas (darbuotojas) SFMIS2007 turi pakeisti projekto būseną į „Nuspręsta nefinansuoti“, projekto etapas yra „Nesudaryta sutartis“. Prieš pakeičiant projekto būseną į „Nuspręsta nefinansuoti“ turi būti pateikiama nuoroda į sprendimo pagrindimo dokumentą ir įkeliama skenuota jo kopija.

59. Kai atliekamas paraiškos pakartotinis vertinimas ir keičiasi paraiškos vertinimo rezultatai arba pasikeičia sprendimas dėl projekto finansavimo, atsakingas įgyvendinančiosios institucijos tarnautojas (darbuotojas) ne vėliau kaip per 5 darbo dienas nuo sprendimo dėl pakartotinio paraiškos vertinimo priėmimo dienos arba informacijos įgyvendinančiojoje institucijoje apie pasikeitusį sprendimą dėl projekto finansavimo gavimo dienos, atitinkamai pakeičia buvusius projekto vertinimo arba sprendimo dėl projekto finansavimo duomenis ir patvirtina naujus.

60. Jeigu prieš tai buvusio vertinimo rezultatas arba sprendimas dėl projekto finansavimo buvo neigiamas, prieš pakartotinai įvedant duomenis būtina grąžinti projekto būseną „Pateikta paraiška“ arba „Patvirtinta paraiška“. Grąžinant projekto būseną „Pateikta paraiška“ arba „Patvirtinta paraiška“ turi būti pateikiama nuoroda į sprendimo pagrindimo dokumentą ir įkeliama skenuota jo kopija.

61. Atšaukus tam tikro paraiškos vertinimo etapo rezultatus, SFMIS2007 automatiškai atšaukiami visų vėlesnių vertinimo etapų ir sprendimo dėl projekto finansavimo rezultatai.

62. Nauji pakartotinio paraiškos vertinimo rezultatai ir pakeisto sprendimo dėl projekto finansavimo rezultatai fiksuojami SFMIS2007 iš naujo šių taisyklių 41–58 punktuose nustatyta tvarka. Pakartotinai įvedant paraiškos vertinimo rezultatus, sprendimo komentaruose, be kitos informacijos, nurodoma paraiškos pakartotinio vertinimo priežastis atitinkamai įrašant: „Atliktas paraiškos pakartotinis vertinimas dėl projektų atrankos ar sprendimo dėl projekto finansavimo priėmimo metu priimtų sprendimų“ arba „Atliktas paraiškos pakartotinis vertinimas dėl skundo dėl paraiškos vertinimo rezultatų“ arba „Atliktas paraiškos pakartotinis vertinimas dėl projekto naudos ir kokybės vertinimo metu priimtų sprendimų“ arba nurodomos kitos paraiškos pakartotinio vertinimo priežastys, jeigu nė vienas iš šiame punkte nurodytų variantų jų neatitinka.

63. Po kiekvieno paraiškos vertinimo etapo rezultatų ir sprendimo dėl projekto finansavimo patvirtinimo SFMIS2007 į ES struktūrinės paramos interneto svetainę www.esparama.lt automatiškai siunčiami kiekvieno vertinimo etapo rezultatų ir sprendimo dėl projekto finansavimo duomenys.

64. Įvedant paraiškų vertinimo rezultatus ir sprendimą dėl projekto finansavimo neteisingai nurodyti duomenys (išskyrus klaidingai nurodytus sprendimus dėl vertinimo ir sprendimą dėl projekto finansavimo) yra taisomi taisant paraiškos vertinimo klaidas. Klaidų taisymas galimas, kai patvirtintas projekto bent vieno vertinimo etapo rezultatas. Klaidos dėl neteisingai nurodytų sprendimų dėl vertinimo ir sprendimo dėl projekto finansavimo taisomos registruojant jas registre Mantis.

IX. PROJEKTŲ FINANSAVIMO IR ADMINISTRAVIMO SUTARČIŲ ADMINISTRAVIMAS

65. Projekto finansavimo ir administravimo sutarties forma patvirtinta Lietuvos Respublikos finansų ministro 2008 m. vasario 20 d. įsakymu Nr. 1K-066. Projekto finansavimo ir administravimo sutartis (toliau – sutartis) dėl konkretaus projekto rengiama ir pasirašoma Projektų administravimo ir finansavimo taisyklių nustatyta tvarka.

X. SUTARTIES RENGIMAS

66. SFMIS2007 pažymėjus projekto būseną „Ruošiama sutartis“, etapas – „Paraiškos vertinimas“, atsakingas įgyvendinančiosios institucijos tarnautojas (darbuotojas) atlieka šiuos veiksmus:

66.1. į SFMIS2007 įveda specialiųjų sutarties sąlygų duomenis:

66.1.1. sutarties įsigaliojimo datą;

66.1.2. sutarties numerį;

66.1.3. projekto veiklų įgyvendinimo pradžią ir pabaigą;

66.1.4. projekto išlaidų apmokėjimo būdą (-us);

66.1.5. mokėjimo prašymų teikimo periodiškumą (mėn.);

66.1.6. galutinio mokėjimo prašymo pateikimo datą;

66.1.7. projekto vykdytojo sąskaitą;

66.1.8. programos kodą pagal finansavimo šaltinius;

66.1.9. funkcinį klasifikatorių pagal finansavimo šaltinius;

66.1.10. maksimalų galimą išmokėti avansą (suma ir procentinė išraiška);

66.1.11. terminą, per kurį turi būti išmokamas avansas (dienomis);

66.1.12. jei išmokamas avansas, per kiek dienų turi būti pateikiamas mokėjimo prašymas;

66.1.13. laiku nepateikus mokėjimo prašymo, per kiek dienų turi būti grąžinama avansu išmokėta suma;

66.1.14. galimą projekto biudžeto išlaidų kategorijų nuokrypį (suma ir procentinė išraiška);

66.1.15. avansinio mokėjimo ekonominės klasifikacijos kodą;

66.2. parengia sutarties 1 priedą „Projekto aprašymas“. Rengiant jį duomenys gali būti perkelti iš paraiškos ir koreguojami pagal poreikį arba ištrynus perkeltus paraiškos duomenis jie suvedami iš naujo. Jeigu projekto pradžia yra ne pirmoji mėnesio diena, tuomet projekto veiklų įgyvendinimo grafike reikia pridėti papildomą mėnesį;

66.3. parengia sutarties 2 priedą „Projekto biudžetas“. Rengiant jį:

66.3.1. duomenys gali būti perkelti iš paraiškos ir koreguojami pagal poreikį arba ištrynus perkeltus paraiškos duomenis suvedami iš naujo;

66.3.2. gali būti įterptos papildomos projekto biudžeto eilutės;

66.3.3. jeigu sprendime dėl projekto finansavimo nustatytas skirtingas atskirų projekto veiklų, projekto biudžeto eilučių ar projekto vykdytojo ir partnerių išlaidų finansavimo intensyvumas, prie kiekvienos konkrečios projekto biudžeto eilutės nurodomas skiriamas finansavimas. Jeigu sprendime dėl projekto finansavimo nustatytas vienodas viso projekto finansavimo intensyvumas, nurodoma bendra projektui įgyvendinti skiriama lėšų suma finansavimo šaltinių dalyje;

66.4. nurodo sutarties 3 priede „Finansinio identifikavimo forma“ nustatytus finansinio identifikavimo duomenis;

66.5. nurodo ekonominės klasifikacijos kodus pagal kiekvieną biudžeto eilutę.

67. Pasirašius sutartį su projekto vykdytoju, ne vėliau kaip per 5 darbo dienas nuo visų sutarties šalių pasirašymo atsakingas įgyvendinančiosios institucijos tarnautojas (darbuotojas) SFMIS2007 pažymi projekto būseną „Įgyvendinama sutartis“, projekto etapas – „Įgyvendinimas“.

68. Iki pažymint projekto būseną „Įgyvendinama sutartis“ į SFMIS2007 turi būti įkeltos skenuotos projekto sutarties specialiosios sąlygos ir šių taisyklių 66.2, 66.3, 66.4 punktuose nurodyti dokumentai. Didelės apimties projektų atveju įkeliama skenuota paraiška, kurios forma nustatyta Reglamento Nr. 1828/2006 XXI ir XXII prieduose. Skenuotų bendrųjų sutarties sąlygų kelti į SFMIS2007 nereikia.

69. Pareiškėjui atsisakius pasirašyti sutartį, esant pažymėtai projekto būsenai „Ruošiama sutartis“, ne vėliau kaip per 5 darbo dienas nuo pareiškėjo atsisakymo pasirašyti sutartį atsakingas įgyvendinančiosios institucijos tarnautojas (darbuotojas) pažymi projekto būseną „Atsisakė pasirašyti“, projekto etapas – „Nesudaryta sutartis“.

70. SFMIS2007 atsakingam įgyvendinančiosios institucijos tarnautojui (darbuotojui) suklydus ir neteisingai pažymėjus projekto būseną, grąžinti iš projekto būsenos „Atsisakė pasirašyti“ į būseną „Ruošiama sutartis“ gali tik atsakingas Finansų ministerijos tarnautojas (darbuotojas). Apie poreikį grąžinti ankstesnę projekto būseną įgyvendinančioji institucija turi informuoti Finansų ministeriją per registrą Mantis arba, jei nėra tokios galimybės, raštu. Informuojant Finansų ministeriją turi būti nurodomos priežastys, dėl kurių turi būti grąžinama projekto būsena.

XI. SUTARČIŲ PAKEITIMŲ REGISTRAVIMAS

71. Sutarčių pakeitimai gali būti registruojami SFMIS2007 esant projekto būsenai „Įgyvendinama sutartis“, projekto etapas – „Įgyvendinimas“.

72. SFMIS2007 registruojami sutarčių pakeitimai skirstomi į dvi rūšis:

72.1. esminiai sutarčių pakeitimai – sutarčių pakeitimai atliekami vadovaujantis Projektų administravimo ir finansavimo taisyklių 170 punktu šalims pasirašant papildomą susitarimą dėl sutarties pakeitimo arba vadovaujantis Projektų administravimo ir finansavimo taisyklių 179 punktu ministerijai ir (ar) kitai valstybės institucijai priėmus vienašalį sprendimą pakeisti sutartį;

72.2. neesminiai sutarčių pakeitimai – sutarčių pakeitimai atliekami projekto vykdytojui raštu informavus įgyvendinančiąją instituciją apie pakeitimus Projektų administravimo ir finansavimo taisyklių 169 punkte nurodytais atvejais ir tvarka.

73. Atsakingas įgyvendinančiosios institucijos tarnautojas (darbuotojas) registruoja sutarties pakeitimą SFMIS2007 projekto vykdytojui raštu informavus įgyvendinančiąją instituciją apie projekto pakeitimus Projektų administravimo ir finansavimo taisyklių 169 punkte nustatyta tvarka, projekto vykdytojui pateikus įgyvendinančiajai institucijai prašymą pakeisti sutartį Projektų administravimo ir finansavimo taisyklių 171 punkte nustatyta tvarka, įgyvendinančiajai institucijai arba ministerijai ir (ar) kitai valstybės institucijai inicijavus sutarties pakeitimą Projektų administravimo ir finansavimo taisyklių 173 punkte nustatyta tvarka arba gavus ministerijos ir (ar) kitos valstybės institucijos vienašalį sprendimą pakeisti sutartį, priimtą vadovaujantis Projektų administravimo ir finansavimo taisyklių 179 punktu.

74. Visi sutarties pakeitimai, neatsižvelgiant į tai, ar keičiama informacija, esanti SFMIS2007, turi būti registruojami SFMIS2007.

75. Atsakingas įgyvendinančiosios institucijos tarnautojas (darbuotojas) registruodamas sutarties pakeitimą SFMIS2007 nurodo, ar registruojamas sutarties pakeitimas yra esminis ar neesminis.

76. Pasirinkus sutarties pakeitimo rūšį atsakingas įgyvendinančiosios institucijos tarnautojas (darbuotojas) pagal poreikį atlieka sutarties pakeitimus. Atliekant sutarties pakeitimus galima taisyti visus sutarties duomenis, atsižvelgiant į apribojimus, nustatytus šių taisyklių 83 ir 84 punktuose.

77. Ne vėliau kaip per 5 darbo dienas nuo sutarties pakeitimo įsigaliojimo (jei sutarties keitimas neesminis, nuo įgyvendinančiosios institucijos sprendimo dėl sutarties pakeitimo priėmimo dienos) atsakingas įgyvendinančiosios institucijos tarnautojas (darbuotojas) SFMIS2007 patvirtina sutarties pakeitimą.

78. Iki patvirtinant esminį sutarties pakeitimą į SFMIS2007, turi būti įkeliama skenuota pasirašytos sutarties pakeitimo kopija arba ministerijos ir (ar) kitos valstybės institucijos vienašalio sprendimo pakeisti sutartį kopija. Jeigu atliekamas neesminis pakeitimas, įkeliama projekto vykdytojo rašto dėl sutarties pakeitimo skenuota kopija ir įgyvendinančiosios institucijos rašto projekto vykdytojui dėl sutarties pakeitimo skenuota kopija arba kito įgyvendinančiosios institucijos dokumento, kuriuo patvirtinamas jos sprendimas dėl sutarties pakeitimo, skenuota kopija.

79. Patvirtinus sutarties pakeitimą SFMIS2007 sutarties duomenys pakeičiami naujais.

80. Pirmą kartą SFMIS2007 nurodžius projekto būseną „Įgyvendinama sutartis“, sutarties projekto biudžeto išlaidų kategorijų sumos ir projekto, jeigu jis finansuojamas iš Europos socialinio fondo, stebėsenos rodiklių reikšmės tampa fiksuotomis reikšmėmis, nuo kurių, atliekant sutarčių pakeitimus, skaičiuojamas Projektų administravimo ir finansavimo taisyklių 170.2 punkte minimas projekto išlaidų kategorijos sumos nuokrypis ir Projektų administravimo ir finansavimo taisyklių 170.3 punkte minimas planuotų projekto stebėsenos rodiklių reikšmių nuokrypis nuo sutartyje nustatytų reikšmių.

81. Patvirtinus SFMIS2007 esminį sutarties pakeitimą, kuriuo keičiamos projekto biudžeto išlaidų kategorijų sumos, fiksuojamos naujos projekto biudžeto išlaidų kategorijų sumos, nuo kurių skaičiuojami nuokrypiai pagal šių taisyklių 80 punktą, atliekant vėlesnius sutarčių pakeitimus.

82. Patvirtinus SFMIS2007 esminį projekto, finansuojamo iš Europos socialinio fondo, sutarties pakeitimą, kuriuo keičiamos projekto stebėsenos rodiklių reikšmės, fiksuojamos naujos projekto stebėsenos rodiklių reikšmės, nuo kurių skaičiuojami nuokrypiai pagal šių taisyklių 80 punktą, atliekant vėlesnius sutarčių pakeitimus.

83. Jeigu nuokrypis nuo fiksuotų biudžeto išlaidų kategorijų sumų ir projekto stebėsenos rodiklių reikšmių, atliekant sutarties pakeitimą, viršija leistinas ribas, nustatytas Projektų administravimo ir finansavimo taisyklių 170.2 ir 170.3 punktuose, sutarties pakeitimas negali būti atliekamas kaip neesminis sutarties pakeitimas.

84. Visiems SFMIS2007 atliekamiems sutarčių pakeitimams yra taikomi tokie apribojimai:

84.1. kai projekte numatytos veiklos ar jų dalis jau yra įvykdytos ir lėšos joms finansuoti yra išmokėtos arba patvirtintuose mokėjimo prašymuose pripažintos tinkamomis finansuoti, bet dar neišmokėtos, projekto biudžete atskiroms projekto veikloms numatytos lėšos pagal atskiras išlaidų eilutes gali būti mažinamos atitinkamos veiklos išlaidų eilutės likutine suma, t. y. suma, kuri dar nėra išmokėta ir (arba) patvirtintuose mokėjimo prašymuose pripažinta tinkama finansuoti, bet dar neišmokėta, pagal atitinkamos veiklos išlaidų eilutę;

84.2. projekto tinkamų finansuoti išlaidų finansavimo šaltinių eilutėse nurodytos sumos gali būti mažinamos atitinkamos eilutės likutine suma, t. y. suma, kuri dar nėra išmokėta ir (arba) patvirtintuose mokėjimo prašymuose pripažinta tinkama finansuoti, bet dar neišmokėta, pagal atitinkamą finansavimo šaltinių eilutę;

84.3. projekto veiklų įgyvendinimo grafike nurodomų projekto veiklų pradžia negali būti vėlesnė nei atitinkamų veiklų pradžia, nurodoma patvirtintuose mokėjimo prašymuose;

84.4. neturi būti keičiamas projekto kodas, jeigu tai nėra būtina pagal Numerių ir kodų suteikimo taisykles.

85. Pradėti ir patvirtinti sutarties klaidos taisymą SFMIS2007 gali atsakingas Finansų ministerijos tarnautojas (darbuotojas).

86. Apie poreikį taisyti sutarties klaidas atsakingas įgyvendinančiosios institucijos tarnautojas (darbuotojas) informuoja Finansų ministeriją naudodamasis registru Mantis arba, jei nėra tokios galimybės, raštu, taip pat nurodydamas klaidų taisymo priežastis. Prieš pranešdamas apie sutarties klaidas, atsakingas įgyvendinančiosios institucijos tarnautojas (darbuotojas), vadovaudamasis šių taisyklių 72 punkto nuostatomis, įvertina klaidos pobūdį ir taip pat nurodo, ar registruojamas klaidos taisymas yra esminis ar neesminis.

87. Atsakingam Finansų ministerijos tarnautojui (darbuotojui) pradėjus sutarties klaidos taisymą ir nurodžius sutarties klaidos rūšį atsakingas įgyvendinančiosios institucijos tarnautojas (darbuotojas) pagal poreikį taiso sutarties duomenis. Taisant sutarties duomenis galima koreguoti visus sutarties duomenis, išskyrus apribojimus, nustatytus šių taisyklių 83 ir 84 punktuose.

88. Atsakingam Finansų ministerijos tarnautojui (darbuotojui) patvirtinus sutarties taisymus, pakeisti sutarties duomenys tampa galiojančiais sutarties duomenimis.

XII. MOKĖJIMO PRAŠYMŲ ADMINISTRAVIMAS

89. Avanso mokėjimo prašymo, mokėjimo prašymo formos ir Mokėjimo prašymo formos pildymo instrukcija patvirtintos Lietuvos Respublikos finansų ministro 2008 m. vasario 20 d. įsakymu Nr. 1K-066. Elektroninė mokėjimo prašymo forma yra pildoma vadovaujantis Mokėjimo prašymo formos pildymo instrukcija.

90. Elektroninį mokėjimo prašymą sudaro šios dalys:

90.1. bendroji dalis (toliau – MP bendroji dalis);

90.2. projekto įgyvendinimo ir stebėsenos rodiklių dalis (toliau – MPD1):

90.2.1. projekto įgyvendinimo dalis (toliau – „1 MPD. Veiklos“);

90.2.2. stebėsenos rodiklių dalis (toliau – „1 MPD. Rodikliai“);

90.3. sąskaitų apmokėjimo būdu prašomų pripažinti tinkamomis finansuoti išlaidų sąrašas (toliau – MPD2);

90.4. išlaidų kompensavimo būdu prašomų pripažinti tinkamomis finansuoti išlaidų sąrašas arba avanso mokėjimo prašymo dalis, kurioje nurodoma prašoma avansu išmokėti suma (toliau – MPD3).

91. Per 5 darbo dienas nuo sutarties su projekto vykdytoju pasirašymo įgyvendinančioji institucija parengia iš dalies užpildytą elektroninę mokėjimo prašymo formą ir pateikia ją projekto vykdytojui. Iš dalies užpildytą elektroninę mokėjimo prašymo formą sukuria SFMIS2007 pagal konkretaus projekto duomenis.

XIII. MOKĖJIMO PRAŠYMŲ REGISTRAVIMAS

92. Mokėjimo prašymai gali būti registruojami tik projektų, kurių nurodytas etapas yra „Įgyvendinimas“.

93. Gavęs mokėjimo prašymą (elektroninį mokėjimo prašymo variantą ir popierinį mokėjimo prašymo originalą su priedais), atsakingas įgyvendinančiosios institucijos tarnautojas (darbuotojas) ne vėliau kaip per 5 darbo dienas nuo mokėjimo prašymo pateikimo įgyvendinančiajai institucijai dienos įkelia elektroninę mokėjimo prašymo versiją arba, jei nėra tokios galimybės, įveda į SFMIS2007 mokėjimo prašymo bendruosius duomenis. Jeigu yra įkelta elektroninė mokėjimo prašymo versija, ji yra išsaugoma SFMIS2007 „Mokėjimų“ dalyje.

94. Gavęs avanso mokėjimo prašymą atsakingas įgyvendinančiosios institucijos tarnautojas (darbuotojas), ne vėliau kaip per 5 darbo dienas nuo avanso mokėjimo prašymo pateikimo įgyvendinančiajai institucijai dienos įveda į SFMIS2007 avanso mokėjimo prašymo duomenis.

95. Norint užregistruoti gautą mokėjimo prašymą SFMIS2007 privalo būti patikrinti ir nurodyti šie MP bendrosios dalies duomenys, kurie įkeliami iš (į SFMIS2007 įkelto) projekto vykdytojo pateiktos elektroninio mokėjimo prašymo versijos arba, jei nėra tokios galimybės, įvedami į SFMIS2007 (avanso mokėjimo prašymo duomenys gali būti tik įvedami):

95.1. prašomo mokėjimo tipas (avansinis, tarpinis ar galutinis);

95.2. mokėjimo prašymo gavimo data;

95.3. projekto vykdytojo nurodyta mokėjimo prašymo parengimo data;

95.4. projekto vykdytojo nurodytas mokėjimo prašymo numeris;

95.5. prašoma pripažinti tinkamomis finansuoti išlaidų suma, litais;

95.6. ataskaitinis laikotarpis nuo – iki (netaikoma avansiniam mokėjimui);

95.7. mokėjimo prašymo patikslinimo data (jei taikoma);

95.8. išlaidų apmokėjimo būdas (-ai) (nenurodoma, kai pateiktas avanso mokėjimo prašymas arba su pateiktu mokėjimo prašymu atsiskaitoma už veiklas, tačiau nėra atsiskaitoma už padarytas išlaidas);

95.9. požymis, kad pateikiamas apmokėtas mokėjimo prašymas (požymis nurodomas, kai su pateiktu mokėjimo prašymu atsiskaitoma už padarytas išlaidas, kurios jau buvo apmokėtos iš valstybės biudžeto).

96. Patikrinęs MP bendrosios dalies duomenų teisingumą, įgyvendinančiosios institucijos atsakingas tarnautojas (darbuotojas) nurodo SFMIS2007 mokėjimo prašymo registravimo įgyvendinančiojoje institucijoje datą ir išsaugo šiuos duomenis, užregistruodamas mokėjimo prašymą.

97. Užregistravus mokėjimo prašymą, pagal nurodytus MP bendrojoje dalyje duomenis sukuriamos kitos mokėjimo prašymo dalys – „1 MPD. Veiklos“, „1 MPD. Rodikliai“, MPD2 ir (arba) MPD3, mokėjimo prašymas įgauna būseną „Užregistruotas“. Užregistravus avanso mokėjimo prašymą sukuriama avanso mokėjimo prašymo dalis MPD3.

98. Registruojant mokėjimo prašymą SFMIS2007 automatiškai suteikiamas mokėjimo prašymo registracijos numeris. Numeris suteikiamas chronologiškai pagal registravimo eiliškumą, kiekvienam projektui atskirai. Numeris suteikiamas išsaugojus mokėjimo prašymą. Jei registruotas mokėjimo prašymas yra anuliuojamas, šiam mokėjimo prašymui suteiktas numeris išlieka.

99. MP bendrosios dalies duomenis gali koreguoti atsakingas įgyvendinančiosios institucijos tarnautojas (darbuotojas), kol mokėjimo prašymo dalys MPD2 arba MPD3 nėra perduotos tvirtinti asignavimų valdytojui. Koreguoti MP bendrosios dalies duomenis galima pakartotinai įkėlus elektroninio mokėjimo prašymo versiją arba įvedant į SFMIS2007 reikiamus patikslinimus. Pakartotinai įkėlus elektroninio mokėjimo prašymo versiją į SFMIS2007, MP bendrosios dalies duomenys SFMIS2007 yra ištrinami ir įkeliami iš pakartotinai įkeltos elektroninio mokėjimo prašymo versijos.

100. Jei Projektų administravimo ir finansavimo taisyklėse nustatyta tvarka mokėjimo prašymas yra atmetamas, šį sprendimą SFMIS2007 nurodo atsakingas įgyvendinančiosios institucijos tarnautojas (darbuotojas) ne vėliau kaip per 5 darbo dienas. Atmetant pažymima mokėjimo prašymo būsena „Atmestas“. Atmesdamas mokėjimo prašymą, atsakingas įgyvendinančiosios institucijos tarnautojas (darbuotojas) turi nurodyti atmetimo priežastis.

101. Nustačius, kad yra klaidingai užregistruotas mokėjimo prašymas SFMIS2007, jis turi būti anuliuojamas, t. y. mokėjimo prašymui suteikiama būsena „Anuliuotas“. Anuliuoti užregistruotą mokėjimo prašymą gali atsakingas įgyvendinančiosios institucijos tarnautojas (darbuotojas), jei MPD2 ar MPD3 nėra perduotos tvirtinti asignavimų valdytojui. Anuliuodamas mokėjimo prašymą, atsakingas įgyvendinančiosios institucijos tarnautojas (darbuotojas) turi nurodyti anuliavimo priežastis.

102. Grąžinti mokėjimo prašymo, kurio būsena „Atmestas“ arba „Anuliuotas“, ankstesnę būseną gali atsakingas Finansų ministerijos tarnautojas (darbuotojas). Apie poreikį grąžinti mokėjimo prašymo ankstesnę būseną atsakingas įgyvendinančiosios institucijos tarnautojas (darbuotojas) informuoja Finansų ministeriją per registrą Mantis arba, jei nėra tokios galimybės, raštu, taip pat nurodydamas būsenos grąžinimo priežastis.

XIV. MOKĖJIMO PRAŠYMO DALIŲ MPD1, MPD2 IR MPD3 DUOMENŲ REGISTRAVIMAS

103. Jei mokėjimo prašymo būsena yra „Užregistruotas“, atsakingas įgyvendinančiosios institucijos tarnautojas (darbuotojas) MPD1, MPD2 ir MPD3 dalių duomenis įkelia iš projekto vykdytojo pateikto ir į SFMIS2007 įkelto elektroninio mokėjimo prašymo arba, jei nėra tokios galimybės, įveda pagal popierinės mokėjimo prašymo versijos duomenis. MPD1, MPD2 ir MPD3 dalys sukuriamos pagal MP bendrosios dalies duomenis.

104. Į SFMIS2007 įkėlus iš projekto vykdytojo pateiktą ir į SFMIS2007 įkeltą elektroninę mokėjimo prašymo versiją arba, jei nėra tokios galimybės, įvedus atitinkamos mokėjimo prašymo dalies duomenis ir juos išsaugojus, atitinkamos mokėjimo prašymo dalies būsena tampa „Tikrinama ĮI“.

105. Į SFMIS2007 įkeldamas arba įvesdamas MPD1, MPD2 ir MPD3 duomenis įgyvendinančiosios institucijos atsakingas tarnautojas (darbuotojas) turi patikrinti, ar MPD1, MPD2 ir MPD3 duomenys užpildyti teisingai, vadovaujantis Mokėjimo prašymo formos pildymo instrukcija. Jei MPD1, MPD2 ir MPD3 duomenys užpildyti teisingai, kiekviena mokėjimų prašymų dalis SFMIS2007 tvirtinama atskirai. Išsaugojus mokėjimo prašymo duomenis, SFMIS2007 rodoma būsena „Tikrinama ĮI“.

XV. MOKĖJIMO PRAŠYMŲ DALIŲ MPD1, MPD2 IR MPD3 TIKRINIMAS IR TVIRTINIMAS

106. Atsakingas įgyvendinančiosios institucijos tarnautojas (darbuotojas) mokėjimo prašymo dalis tikrina ir tvirtina tokiu eiliškumu – patikrinamos ir patvirtinamos „1 MPD. Veiklos“ ir „1 MPD. Rodikliai“ dalys. Tik patvirtinęs MPD1 ir pažymėjęs MPD1 „Patvirtinta ĮI“ atsakingas įgyvendinančiosios institucijos tarnautojas (darbuotojas) gali tvirtinti kitas mokėjimo prašymo dalis (MPD2 ir MPD3). MPD2 ir MPD3 dalys gali būti tikrinamos ir tvirtinamos atskirai, nepriklausomai viena nuo kitos. Pateikus avanso mokėjimo prašymą yra tikrinama ir tvirtinama MPD3 dalis.

107. Siekiant patvirtinti „1 MPD. Veiklos“ turi būti patikrinama, ar nurodyti faktiniai sutartyje nurodytų veiklų vykdymo laikotarpiai ir pasiekti fiziniai veiklos įgyvendinimo rodikliai.

108. Siekiant patvirtinti „1 MPD. Rodikliai“ turi būti patikrinama, ar nurodytos visų sutartyje nurodytų stebėsenos rodiklių nuo projekto pradžios pasiektos reikšmės. Jei pasiekta reikšmė yra mažesnė nei prieš tai buvusiuose mokėjimo prašymuose, SFMIS2007 suformuoja apie tai informacinį pranešimą.

109. Patikrinus „1 MPD. Veiklos“ ir „1 MPD. Rodikliai“, visa MPD1 turi būti pakeičiama būsena „Patvirtinta ĮI“.

110. Norint patvirtinti MPD2 arba MPD3 turi būti patikrinti šie duomenys:

110.1. ar užpildyti visi privalomai pildyti laukai pagal Mokėjimo prašymo formos pildymo instrukciją (netaikoma tikrinant avanso mokėjimo prašymą);

110.2. ar tiekėjas yra registruotas Mokesčių mokėtojų registre (netaikoma tikrinant avanso mokėjimo prašymą);

110.3. mokėjimo prašyme nurodytos išlaidos pripažįstamos tinkamomis finansuoti.

111. Atsakingas įgyvendinančiosios institucijos tarnautojas (darbuotojas), patikrinęs MPD2 arba MPD3 duomenis, įveda į SFMIS2007 sprendimą dėl išlaidų tinkamumo finansuoti ir pažymi mokėjimo prašymo dalies būseną „Patvirtinta ĮI“. Tvirtindamas MPD2 ir MPD3 atsakingas įgyvendinančiosios institucijos tarnautojas (darbuotojas) į SFMIS2007 turi įkelti skenuotą MPD2 arba MPD3 patikros lapą. Patvirtinus MPD2 arba MPD3, mokėjimo prašymo atitinkamoje dalyje nurodytų turimų išlaidų duomenų koreguoti negalima.

112. Nustačius mokėjimo prašymo dalies klaidų, klaidingai patvirtinus ar asignavimų valdytojui grąžinus mokėjimo prašymo dalį taisyti įgyvendinančiajai institucijai grąžinti būseną į „Tikrinama ĮI“ gali atsakingas įgyvendinančiosios institucijos tarnautojas (darbuotojas). MPD1 būseną grąžinti galima tik tokiu atveju, jeigu MPD2 arba MPD3 būsenos yra iki „Perduota AV“.

XVI. PARAIŠKOS ASIGNAVIMŲ VALDYTOJUI ADMINISTRAVIMAS IR LĖŠŲ IŠMOKĖJIMAS PROJEKTAMS

113. Pabaigęs mokėjimo prašymo MPD2 arba MPD3 dalies tikrinimą ir konkrečios mokėjimo prašymo dalies būseną pakeitęs į „Patvirtinta ĮI“, atsakingas įgyvendinančiosios institucijos tarnautojas (darbuotojas) turi parengti paraišką asignavimų valdytojui dėl MPD2 arba MPD3 nurodytų išlaidų apmokėjimo.

114. Paraiškos asignavimų valdytojui forma patvirtinta Lietuvos Respublikos finansų ministro 2008 m. vasario 20 d. įsakymu Nr. 1K-066.

115. Pabaigus apmokėto mokėjimo prašymo MPD2 arba MPD3 dalies tikrinimą ir pervedus konkrečią mokėjimo prašymo dalį į būseną „Patvirtinta ĮI“, reikia užpildyti paraišką asignavimų valdytojui ir ją patvirtinti. Įgyvendinančiajai institucijai patvirtinus MP, atsakingas jos darbuotojas mokėjimo prašymo dalies būseną keičia į „Apmokėta“.

116. Įgyvendinančiajai institucijai rengiant paraišką asignavimų valdytojui gali būti įvertinamas projekto vykdytojui išmokėtas avansas Projektų administravimo ir finansavimo taisyklių nustatyta tvarka.

117. Rengiant paraišką asignavimų valdytojui, SFMIS2007 turi būti įvedama paraiškos asignavimų valdytojui sudarymo data, numeris (paraiškas asignavimų valdytojui įgyvendinančioji institucija numeruoja jos teisės aktuose nustatyta tvarka), trūkstami rekvizitai, tuomet ji patvirtinama SFMIS2007.

118. Parengta paraiška asignavimų valdytojui turi būti atspausdinama, oficialiai patvirtinama įgyvendinančiojoje institucijoje jos teisės aktų nustatyta tvarka ir SFMIS2007 nurodoma atitinkamai MPD2 ar MPD3 dalies būsena „Perduota AV“.

119. Rengiant paraišką asignavimų valdytojui biudžeto programos numeris ir ekonominės funkcinės klasifikacijos kodas automatiškai parenkami pagal SFMIS2007 esančias sutarties specialiąsias sąlygas. Ekonominės klasifikacijos kodas automatiškai parenkamas pagal sutarties specialiosiose sąlygose konkrečioms biudžeto eilutėms priskirtus ekonominės klasifikacijos kodus.

120. Po paraiškos asignavimų valdytojui dėl MPD2 arba MPD3 perdavimo ir atitinkamos MPD2 arba MPD3 dalies būsenos pakeitimo į būseną „Perduota AV“ mokėjimo prašymo atitinkamos dalies duomenų koreguoti negalima.

121. Asignavimų valdytojo atsakingas tarnautojas (darbuotojas), gavęs mokėjimo prašymo dalies MPD2 arba MPD3 paraiškos asignavimų valdytojui popierinę versiją, SFMIS2007 pažymi atitinkamos mokėjimo prašymo dalies būseną „Tikrinama AV“. Būsenos suteikimo data turi sutapti su paraiškos asignavimų valdytojui užregistravimo asignavimo valdytojo institucijoje data.

122. Jei mokėjimo prašymo dalies būsena „Tikrinama AV“, įgyvendinančioji institucija negali tikslinti jokių mokėjimo prašymo dalies duomenų. Jei mokėjimo prašymo dalies būsena yra iki „Patvirtinta ĮI“, įgyvendinančiajai institucijai nustačius neatitikimų ar kad paraiška asignavimų valdytojui parengta netinkamai, grąžinti būseną „Tikrinama ĮI“ gali atsakingas įgyvendinančiosios institucijos tarnautojas (darbuotojas).

123. Asignavimų valdytojas, nustatęs neatitikimų ar kad paraiška asignavimų valdytojui parengta netinkamai, paraišką grąžina įgyvendinančiajai institucijai. Tokiu atveju asignavimų valdytojo atsakingas tarnautojas (darbuotojas) paraiškos asignavimų valdytojui dėl MPD2 arba MPD3 SFMIS2007 būseną pakeičia į „Grąžinta ĮI“.

124. Įgyvendinančioji institucija, ištaisiusi neatitikimus, formuoja naują paraišką asignavimų valdytojui ir šių taisyklių 118–120 punktuose nustatyta tvarka pateikia asignavimų valdytojui.

125. Patikrinęs paraišką asignavimų valdytojui ir nustatęs, kad ji tinkama, asignavimų valdytojas pateikia mokėjimo paraišką valstybės iždui, pakeičia mokėjimo prašymo MPD2 arba MPD3 dalies būseną į „Perduota VBAMS“.

126. Jei mokėjimo prašymo dalis dėl tam tikrų neatitikimų ar kitų problemų yra grąžinama iš Valstybės biudžeto apskaitos ir mokėjimų sistemos (toliau – VBAMS) su klaidos požymiu, mokėjimo prašymo daliai SFMIS2007 suteikiama būsena „Atmesta VBAMS“. Tokiu atveju asignavimų valdytojas panaikinęs atmetimo priežastis gali pakartotinai išsiųsti mokėjimo paraišką valstybės iždui apmokėti, pakeisti į būseną „Perduota VBAMS“ arba grąžinti mokėjimo prašymo dalį įgyvendinančiajai institucijai ir pakeisti į būseną „Grąžinta ĮI“.

127. Kai pagal visas paraiškas valstybės iždui (dėl konkrečios MP dalies) yra pervedamos lėšos projekto vykdytojui, mokėjimo prašymo daliai pagal VBAMS duomenis SFMIS2007 automatiškai suteikiama būsena „Apmokėta“.

128. MPD2 būseną pakeitus į būseną „Apmokėta“ ir projekto vykdytojui pateikus lėšų apmokėjimo pagrindimo dokumentus, atsakingas įgyvendinančiosios institucijos tarnautojas (darbuotojas) patikrinęs šių dokumentų tinkamumą finansuoti suveda juos į SFMIS2007 ir patvirtina, kad visi duomenys teisingi. Išlaidų pripažinimas deklaruotinomis Europos Komisijai ir deklaruotinumo data nustatoma automatiškai pagal vėliausią išlaidų pagrindimo dokumento datą įgyvendinančiosios institucijos atsakingam tarnautojui (darbuotojui) patvirtinus, kad pateikti visi išlaidų apmokėjimo pagrindimo dokumentai ir jie yra teisingi. Jei pagal pateiktą mokėjimo prašymą išlaidos apmokamos tik sąskaitų apmokėjimo būdu, nustačius deklaruotinumo Europos Komisijai datą, viso mokėjimo prašymo būsena automatiškai pakeičiama į būseną „Baigta“.

129. MPD3 būseną pakeitus į būseną „Apmokėta“ automatiškai fiksuojamas išlaidų pripažinimas deklaruotinomis Europos Komisijai ir nustatoma deklaruotinumo data. Jei pagal pateiktą mokėjimo prašymą išlaidos apmokamos tik išlaidų kompensavimo būdu, MPD3 būseną pakeitus į būseną „Apmokėta“, viso mokėjimo prašymo būsena automatiškai pakeičiama į būseną „Baigta“.

130. Jei pagal pateiktą mokėjimo prašymą išlaidos apmokamos išlaidų kompensavimo ir sąskaitų apmokėjimo būdu, viso mokėjimo prašymo būsena automatiškai pakeičiama į būseną „Baigta“ MPD3 pažymėjus būseną „Apmokėta“ ir MPD2 nustačius deklaruotinumo datą.

131. Jei MP bendrojoje dalyje buvo pažymėta, kad pateiktas apmokėtas mokėjimo prašymas MPD3 būseną pakeitus į būseną „Patvirtinta ĮI“, fiksuojamas išlaidų pripažinimas deklaruotinomis Europos Komisijai ir nustatoma deklaruotinumo data, viso mokėjimo prašymo būsena pakeičiama į būseną „Baigta“.

_________________

Europos Sąjungos struktūrinės paramos

kompiuterinės informacinės valdymo ir

priežiūros sistemos naudojimo taisyklių

(2007–2013 metų laikotarpiui)

priedas

INSTITUCIJŲ GALIMI ATLIKTI VEIKSMAI SFMIS2007 SISTEMOJE

Vadovaujančios institucijos teisės SFMIS2007

Objektas/Teisė	Registruoti	Redaguoti	Šalinti	Peržiūrėti
Projektų aplikacijos objektai:
Projektai	X
Paraiška	X
Vertinimai	X
Vertinimų klaidos taisymas
Sutartis	X
Sutarties keitimas
Sutarties klaidos taisymas	X

Būsenos: Atmesta

Būsenos: Atsisakyta

Būsenos: Įgyvendinama sutartis

Būsenos: Grąžinimas į ankstesnę būseną	X

Administravimo aplikacijos objektai:
Subjektai	X
Bankai

X
Institucijos	X
Bendrieji klasifikatoriai	X
Veiksmų programų klasifikatoriai	X	X	X	X
Stebėsenos rodikliai	X	X	X	X
Biudžeto šablonai	X
Finansavimo šaltinių šablonai

x
Posistemio parametrai

Naudotojai	X	X	X	X
Teisių rinkiniai	X	X	X	X
Institucijų teisės	X
Specialiųjų programų klasifikatoriai

X
Informaciniai pranešimai	X
Skubūs pranešimai

Mokėjimo aplikacijos objektai:
Mokėjimo prašymas (toliau – MP)	X
MP būsenos: Atmestas
MP būsenos: Grąžinimas j ankstesne būseną

Mokėjimo prašymo dalies (toliau – MPD)

būsenos: Patvirtinta JI

MPD būsenos: Grąžinta JI

MPD būsenos: Perduota AV

MPD būsenos: Tikrinama AV

MPD būsenos: Perduota VBAMS
MPD būsenos: Gražinimas į ankstesnę būseną

Paraiška asignavimų valdytojui (toliau – paraiška AV)	X
Mokėjimo paraiškos valstybės iždui (toliau – paraiška iždui)

X
Klaidos taisymas	X

Įgyvendinančiųjų institucijų teisės SFMIS2007

Objektas/Teisė	Registruoti	Redaguoti	Šalinti	Peržiūrėti
Projektų aplikacijos objektai:
Projektai	X	X	X	X
Paraiška	X	X	X	X
Vertinimai	X	X	X	X
Vertinimų klaidos taisymas	X
Sutartis	X	X	X	X
Sutarties keitimas	X
Sutarties klaidos taisymas

Būsenos: Atmesta	X

Būsenos: Atsisakyta	X

Būsenos: Įgyvendinama sutartis	X

Būsenos: Grąžinimas į ankstesne būseną

Administravimo aplikacijos objektai:
Subjektai	X
Bankai

X
Institucijos	X
Bendrieji klasifikatoriai	X
Veiksmų programų klasifikatoriai	X
Stebėsenos rodikliai	X
Biudžeto šablonai	X
Finansavimo šaltinių šablonai

X
Posistemio parametrai

Naudotojai	X
Teisių rinkiniai	X	X	X	X
Institucijų teisės	X
Specialiųjų programų klasifikatoriai

X
Informaciniai pranešimai	X
Skubūs pranešimai

Mokėjimo aplikacijos objektai:
MP	X	X	X	X
MP būsenos: Atmestas	X
MP būsenos: Grąžinimas į ankstesne būseną	X

MPD būsenos: Patvirtinta JI	X

MPD būsenos: Grąžinta ĮI

MPD būsenos: Perduota AV	X

MPD būsenos: Tikrinama AV	X

MPD būsenos: Perduota VBAMS

MPD būsenos: Grąžinimas į ankstesnę būseną

Paraiška AV	X	X
Paraiškos iždui	X
Klaidos taisymas

Ministerijų ir (ar) kitų valstybės institucijų teisės SFMIS2007

Objektas/Teisė	Registruoti	Redaguoti	Šalinti	Peržiūrėti
Projektų aplikacijos objektai:
Projektai	X
Paraiška	X
Vertinimai	X
Vertinimų klaidos taisymas
Sutartis	X
Sutarties keitimas
Sutarties klaidos taisymas

Būsenos: Atmesta

Būsenos: Atsisakyta

Būsenos: Įgyvendinama sutartis

Būsenos: Grąžinimas į ankstesnę būseną

Administravimo aplikacijos objektai:
Subjektai	X
Bankai

X
Institucijos	X
Bendrieji klasifikatoriai	X
Veiksmų programų klasifikatoriai	X
Stebėsenos rodikliai	X
Biudžeto šablonai	X
Finansavimo šaltinių šablonai

X
Posistemio parametrai

Naudotojai	X
Teisių rinkiniai	X	X	X	X
Institucijų teisės	X
Specialiųjų programų klasifikatoriai

X
Informaciniai pranešimai	X
Skubūs pranešimai
Mokėjimo aplikacijos objektai:
MP	X
MP būsenos: Atmestas
MP būsenos: Grąžinimas į ankstesnę būseną

MPD būsenos: Patvirtinta ĮI

MPD būsenos: Grąžinta ĮI	X

MPD būsenos: Perduota AV

MPD būsenos: Tikrinama AV	X

MPD būsenos: Perduota VBAMS	X

MPD būsenos: Grąžinimas j ankstesnę būseną

Paraiška AV	X
Paraiškos iždui

X
Klaidos taisymas

Institucijų, kurioms suteiktos teisės peržiūrėti duomenis, teisės SFMIS2007

Objektas/Teisė	Registruoti	Redaguoti	Šalinti	Peržiūrėti
Projektų aplikacijos objektai:
Projektai	X
Paraiška	X
Vertinimai	X
Vertinimų klaidos taisymas
Sutartis	X
Sutarties keitimas
Sutarties klaidos taisymas

Būsenos : Atmesta

Būsenos: Atsisakyta

Būsenos: Įgyvendinama sutartis

Būsenos: Grąžinimas į ankstesnę būseną

Administravimo aplikacijos objektai:
Subjektai	X
Bankai

X
Institucijos	X
Bendrieji klasifikatoriai	X
Veiksmų programų klasifikatoriai	X
Stebėsenos rodikliai	X
Biudžeto šablonai	X
Finansavimo šaltinių šablonai

X
Posistemio parametrai

Naudotojai	X
Teisių rinkiniai	X	X	X	X
Institucijų teisės	X
Specialiųjų programų klasifikatoriai

X
Informaciniai pranešimai	X
Skubūs pranešimai

Mokėjimo aplikacijos objektai:
MP	X
MP būsenos: Atmesta
M P būsenos: Grąžinimas į ankstesnę būseną

MPD būsenos: Patvirtinta ĮI

MPD būsenos: Grąžinta ĮI

MPD būsenos: Perduota AV

MPD būsenos: Tikrinama AV

MPD būsenos: Perduota VBAMS

MPD būsenos: Grąžinimas į ankstesnę būseną

Paraiška AV	X
Paraiška iždui

X
Klaidos taisymas

_________________